ΓΡΑΠΤΗ ΕΡΩΤΗΣΗ E-0580/01

υποβολή: Salvador Garriga Polledo (PPE-DE) προς την Επιτροπή

(1 Μαρτίου 2001)

Θέμα: Τηλεόραση χωρίς σύνορα

Η οδηγία Τηλεόραση χωρίς σύνορα του 1997 πρόκειται να αναθεωρηθεί κατά το 2002, ενώ έχουν ήδη διαμορφωθεί νέες συνθήκες για βασικά ζητήματα που πρέπει να ληφθούνπόψη κατά την εν λόγω αναθεώρηση, όπως είναι η προώθηση της διανομής και της παραγωγής ευρωπαϊκών τηλεοπτικών προγραμμάτων.

Η μικρή προσοχή που έχει δοθεί στις συμπαραγωγές τηλεοπτικών προγραμμάτων με τη συμμετοχή διαφόρων κοινοτικών χωρών είναι ιδιαιτέρως σημαντικό ζήτημα: πρέπει να διατεθούν τα αναγκαία μέσα προκειμένου οι παραγωγοί να διευκολύνουν τη συνεργασία μεταξύ των διαφόρων τηλεοπτικών καναλιών, ιδιωτικών και δημοσίων, καθώς και μεταξύ των δημιουργών και των λοιπών επαγγελματιών που συνήθως συμμετέχουν στη δημιουργία μιας τηλεοπτικής παραγωγής.

Μπορεί η Επιτροπή να μας ενημερώσει εάνπάρχουν ήδη επαφές μεταξύ των παραγωγών τηλεοπτικών προγραμμάτων, προκειμένου να προωθηθεί η δημιουργία αυθεντικών ευρωπαϊκών τηλεοπτικών προγραμμάτων με τη συμμετοχή διαφόρων τηλεοπτικών καναλιών, καθώς και παραγωγών και άλλων επαγγελματιών του τηλεοπτικού χώρου στις διάφορες χώρες της Κοινότητας·

Απάντηση της κας Reding εξ ονόματος της Επιτροπής

(11 Μαΐου 2001)

Η Επιτροπή επιθυμεί να επιστήσει την προσοχή του αξιότιμου βουλευτή στα προγράμματα MEDIA και MEDIA II και στο πρόγραμμα MEDIA Plus, που άρχισε την 1η Ιανουαρίου 2001. Ένας από τους στόχους του προγράμματος MEDIA είναι η προώθηση της διανομής και της παραγωγής ευρωπαϊκών τηλεοπτικών προγραμμάτων. Το πρόγραμμα Media στηρίζει τις ευρωπαϊκές τηλεοπτικές παραγωγές (μυθοπλασία, ντοκιμαντέρ και κινούμενα σχέδια) που πραγματοποιήθηκαν με τη συμμετοχή τουλάχιστον δύο ραδιοτηλεοπτικών οργανισμών, κατά προτίμηση περισσότερων, από πολλά κράτη μέλη που συμμετέχουν ή συνεργάζονται σε αυτό το πρόγραμμα, που ανήκουν σε διάφορες γλωσσικές ζώνες. Ο ειδικός στόχος είναι η προώθηση της κυκλοφορίας, στην Κοινότητα και εκτός αυτής, των ευρωπαϊκών τηλεοπτικών προγραμμάτων που παράγονται από ανεξάρτητες εταιρείες μέσω της ενθάρρυνσης της συνεργασίας μεταξύ ραδιοτηλεοπτικών οργανισμών, αφενός, και ανεξάρτητων ευρωπαίων διανομέων και παραγωγών, αφετέρου.

Κατά τη διάρκεια του προγράμματος Media II (1996-2000), η Κοινότητα στήριξε συνολικά 353 ευρωπαϊκές τηλεοπτικές συμπαραγωγές με συνολικό ποσό ύψους 39 421 400.

Όταν η Επιτροπή επεξεργάζεται προτάσεις για τα διάφορα προγράμματα Media (MEDIA, MEDIA II και MEDIA Plus), ζητεί πάντα τη γνώμη των κύριων οργανώσεων που εκπροσωπούν τους επαγγελματίες ή παραγωγούς και ραδιοτηλεοπτικούς οργανισμούς.

Προβλέπεται επανεξέταση των διατάξεων της οδηγίας Τηλεόραση χωρίς σύνορα για το τέλος 2002. Εντωμεταξύ, η Επιτροπή θα συνεχίσει, με διαφάνεια, τις διαβουλεύσεις με τα ενδιαφερόμενα μέρη. Πρόσφατα ξεκίνησε μελέτη σχετικά με την αξιολόγηση του αντίκτυπου των μέτρων για την προώθηση της διανομής και της παραγωγής τηλεοπτικών προγραμμάτων στον οπτικοακουστικό τομέα στην Ευρώπη. Στο πλαίσιο αυτής της μελέτης θα οργανωθούν δύο δημόσια συμπόσια ώστε να δοθεί η δυνατότητα να συμβάλουν όλοι οι ενδιαφερόμενοι. Εξάλλου, στις αρχές του 2002, η Επιτροπή θα δημοσιεύσει έγγραφο διαβούλευσης που θα βασίζεται, μεταξύ άλλων, στα αποτελέσματα αυτής της μελέτης. Η Επιτροπή θα καλέσει όλα τα ενδιαφερόμενα μέρη να της διαβιβάσουν γραπτά σχόλια και θα πραγματοποιήσει σειρά ακροάσεων το 2002.